Diari Oficial de la Generalitat Valenciana


Sumari del DOGV 1717, del 05-02-1992 (1992/823872)

CIRCULAR de 29 de gener de 1992, de la Direcció General de la Funció Pública, per la qual es dicten normes de tramitació i de concessió de permisos sindicals per acumulació del crèdit horari reconegut als representants sindicals i representants del personal en l'àmbit de l'administració del Consell.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   1717

Data del DOGV
:   05-02-1992

Secció del DOGV
:   ALTRES DISPOSICIONS

Número del document
:   1992/823872


Data del document
:   29-01-1992

Organisme emissor
:   Conselleria d'Administració Pública

Tipus de document
:   Anunci

Circular de 29 de gener de 1992, de la Direcció General de la Funció Pública, per la qual dicta normes de tramitació i de concessió de permisos sindicals per acumulació del crèdit horari reconegut als representants sindicals i representants del personal en l'àmbit de l'administració del Consell.  
L'article 11 de la llei 9/1987, de 12 de juny, reconeix el dret de disposar d'un crèdit d'hores mensuals, dins de la jornada laboral, retribuïdes com a treball efectiu, per exercir les funcions de representació, als membres de les juntes de personal i delegats de personal.  
L'article 68 de l?Estatut dels Treballadors i el conveni col·lectiu vigent reconeixen també aquests drets als membres dels comitès d'empresa, delegats de personal i delegats sindicals.  
La mesa general de negociació va ratificar, en data 25 de juliol de 1990, els acords sobre la proposta sindical prioritària en matèria de funció pública. Els esmentats acords preveuen que els drets reconeguts als representants sindicals i als representants de personal s'interpreten en un sentit ampli, i estenen a l?àmbit del conjunt de centres i òrgans de representació de l'administració del Consell el dret a l'acumulació del crèdit horari per part de les centrals sindicals.  
L'administració autonòmica, dins el procés de negociació amb les centrals sindicals sobre l'acord per a modernitzar l'administració i millorar les condicions de treball, en data 9 de desembre de 1991, va signar amb els sindicats UGT, CCOO i CSI-CSIF, un acord sobre acció sindical en l?àmbit de l'Administració de la Generalitat Valenciana.  
Per tant, aquesta direcció general fent ús de les facultats que li confereix el Decret Legislatiu de 20 de març; de 1991, pel qual s'aprova el text refós de la Llei de la Funció Pública Valenciana, i el Decret 219/1991, pel qual s'aprova el reglament orgànic i funcional de la Conselleria d'Administració Pública, disposa:  
Primera  
Els crèdits d'hores reconeguts als diferents representants sindicals ( comitès d'empresa, juntes de personal, delegats de personal i delegats sindicals), en l?àmbit de l'administració del Consell de la Generalitat Valenciana, podran acumular-se individualment en els membres proposats per les organitzacions sindicals, segons les clàusules de l'acord sobre acció sindical, de data 9 de desembre de 1991, en l?àmbit de l'administració de la Generalitat Valenciana.  
Segona  
La Direcció General de la Funció Pública resoldrà les sol·licituds d'adhesió a l'acord de 9 de desembre de 1991, tant de les centrals sindicals amb representació en les juntes de personal o comitès d'empresa dels serveis centrals i territorials del Consell de la Generalitat Valenciana, com, d'altra banda, sobre les derivades d'acords entre empreses públiques o organismes autònoms amb les centrals sindicals. En ambdós casos es requerirà la proporció establerta en els annexos de l'acord del 9 de desembre.  
Tercera  
Els expedients i la documentació relacionada amb els processos de cessió, renúncia i acumulació de crèdit horari, els gestionarà el Servei de Relacions Sindicals i Negociació Col·lectiva de la Direcció General de la Funció pública, perquè aquesta direcció general els resolga.  
Perquè es puguen tramitar caldrà tenir en compte els requisits continguts en les clàusules de l?esmentat acorda en la instrucció primera i, en especial, els límits establerts en els seus annexos o les actuacions que es deriven dels processos d'adhesió.   
Quarta  
En data 15 de febrer de 1992, s'anul·laran les pròrrogues de tots els permisos sindicals per acumulació de crèdit horari inclosos en les pròrrogues de dates 29 de gener, 26 de febrer, 26 de març i 24 d'abril de 1991, relatius als processos d'eleccions sindicals de 1986 i 1987.  
Cinquena  
La Direcció General de la Funció pública trametrà a les secretaries generals de les diverses conselleries les resolucions individualitzades, tant dels permisos sindicals per acumulació de crèdit d'hores, com de reducció o anul·lació de crèdit d'hores per a l'activitat sindical dels membres de les juntes de, personal, comitès d'empresa, delegats de personal i delegats sindicals, que es deriven dels corresponents expedients.  
Sisena  
Periòdicament, la Direcció General de la Funció pública actualitzarà les llistes de noms i els crèdits horaris dels representants sindicals. De les possibles modificacions, si cal, s'informarà els secretaris generals i les organitzacions sindicals.  
València, 29 de gener de 1992. - El Director General de la Funció Pública: Luis Felipe Martínez Martínez.